איתן ברושי

איתן ברושי (נולד ב-17 ביוני 1950) הוא חבר הכנסת לשעבר מטעם מפלגת העבודה. בעבר כיהן כמזכיר התנועה הקיבוצית וכמנכ"ל משרד המדע והטכנולוגיה.

ביוגרפיה 
ברושי הוא בן לחברי קיבוץ גשר. אביו יצחק, היה יליד פולין, אשר שימש כמפקד השלישי של גדוד 12 (ברק) במלחמת העצמאות.

עם גיוסו לצה"ל שובץ בחטיבת גולני, עבר את הגיבוש ליחידות החטיבתיות והתקבל לסיירת גולני, שם עבר מסלול הכשרה כלוחם, קורס מ"כים חי"ר וקורס קציני חי"ר. בתום הקורס שב לסיירת ושימש כמפקד צוות וכסגן מפקד הסיירת. לחם במלחמת יום הכיפורים, בין היתר במבצע קינוח. לאחר מכן שימש כמפקד פלוגה ג' בגדוד 51 ולחם במלחמת ההתשה במובלעת הסורית. שימש כמפקד גדוד במילואים, ואת שירותו הצבאי סיים בדרגת סא"ל.

סיים תואר ראשון במדעי החברה והרוח מאוניברסיטת תל אביב ובוגר בית-הספר לפיקוד ומטה של צה”ל. כמו כן הוא בוגר קורס סגל ב' של אלכ”א (האגודה לפיתוח ולקידום כוח-אדם בשירותים החברתיים בישראל), סיים קורס גזברות וניהול פיננסי של מדרשת רופין וקורס דירקטורים של איגוד התעשייה הקיבוצית.

קריירה פוליטית
בשנים 1992–1996 היה עוזר ויועץ של יעקב צור, שר החקלאות בממשלת יצחק רבין, ובשנת 1996 היה נציג הקיבוצים במפלגת העבודה. במשך השנים שימש בתפקידים שונים בתנועה הקיבוצית, בהם מזכיר קיבוץ גבת (1985–1987), יו"ר החברה הכלכלית – עמק יזרעאל וראש המועצה האזורית עמק יזרעאל (1999–2006).

בין השנים 2006–2007 היה מנכ"ל משרד התרבות, ולאחר מכן עד שנת 2012 היה עוזר שר הביטחון אהוד ברק לענייני התיישבות, תשתית ואזורי פיתוח. ב-5 בפברואר 2013 נבחר למזכיר התנועה הקיבוצית.

לקראת הבחירות לכנסת העשרים, התמודד על מקום ברשימת העבודה והוצב במקום ה-18, כנציג הקיבוצים, ברשימת המחנה הציוני לכנסת.

ביולי 2018, במהלך סיור בעוטף עזה, נגע באופן לא ראוי בחברתו לסיעה ח"כ איילת נחמיאס-ורבין. לדברי ורבין היא דרשה ממנו התנצלות במקום אך הוא הפנה אליה את הגב. מאוחר יותר התנצל. לאחר בירור זימן אותו יו"ר המפלגה אבי גבאי לשימוע ונזף בו. 11 ימים מאוחר יותר, העיתונאי עקיבא נוביק פרסם שמתלוננת אנונימית טוענת שברושי תקף אותה מינית בעת שהיה ראש מועצה אזורית עמק יזרעאל, כ-15 שנים קודם לכן. שבועיים לאחר מכן, ח"כ שלי יחימוביץ' טענה כי ברושי הטריד מינית במשך תקופה חיילת ששירתה תחתיו כשהיה מג"ד ואף ביצע בה מעשה מגונה. עורך דינו של ברושי הכחיש טענה זו.

בעקבות האירועים הורה גבאי על השעייתו מפעילות מפלגתית. בתגובה לדבריו של גבאי על כך ש"אין מקום לעברייני מין במפלגה", הגיש נגדו ברושי תביעת דיבה על סך 300,000 ש"ח. ביוני 2019 הגיעו שני הצדדים לפשרה מחוץ לבית המשפט: גבאי יפרסם התנצלות בחשבונות הפייסבוק והטוויטר שלו לפיה "לא היה שום מקום והצדקה" לשימוש בביטוי "עבריין מין" ביחס לברושי, וכן ישלם לברושי הוצאות משפט בסך 40,000 ש"ח.

לקראת הבחירות לכנסת ה-21 הודיע על פרישה מהחיים הפוליטיים.

לאחר שפרש ב-2019 מונה ליו"ר ארגון מים לישראל וכיועץ בקבוצת החברות גלעד יחסי ממשל ולובינג.

בשנת 2021 יצא לאור ספרו האוטוביוגרפי "גשר איתן" המתאר את חייו מילדותו בקיבוץ גשר במציאות ביטחונית קשה ועד לתפקידיו הציבוריים, ומציגה את השקפת עולמו בתחומי הביטחון, המדינה והחברה.

חיים אישיים 
ברושי, חבר קיבוץ גבת, נשוי ואב לחמישה ילדים.

קישורים חיצוניים

הערות שוליים

מזכירי התנועה הקיבוצית
ראשי המועצה האזורית עמק יזרעאל
חברי הכנסת העשרים
חברי כנסת מטעם המחנה הציוני
חברי כנסת מטעם העבודה
לוחמי סיירת גולני
חיילי צה"ל במלחמת יום הכיפורים
סגני-אלופים בצה"ל
מזכירי קיבוצים
גשר (קיבוץ): אישים
גבת: אישים
ראשי רשויות מקומיות מטעם העבודה
בוגרי אוניברסיטת תל אביב
ישראלים שנולדו ב-1950
מנכ"לי משרד המדע והטכנולוגיה